Triomf Kliniek is ’n mediese diensprogram – wat in die vorm van ’n kliniek in die weste van Pretoria gestalte aangeneem het. Triomf Kliniek het sy deure op 23 Junie 2014 geopen.
Dit is die resultaat van ’n samevloeiing van idees vanaf ’n groep medici wat die kritieke tekortkominge in gesondheidsorg vir die minderbevoorregte inwoners van Pretoria-Wes as ‘n knellende behoefte identifiseer het.
Aangesien ’n uitgebreide reeks spesialisdienste reeds beskikbaar is, en ook gaan vergroot – is die kliniek egter in ’n posisie om behoeftiges van alle areas by te staan – mits die korrekte verwysingsprotokol gevolg is.
Die doel is om ’n infrastruktuur te vestig wat as platform dien vir mediese praktisyns om hulle mediese dienste kosteloos aan hulpbehoewendes lewer.
Die kliniek sal tydens die aanvangsfase nie inloop pasiënte en noodgevalle, soos by staats-en privaat hospitale, behandel nie, maar ’n diens lewer aan pasiënte wat deur die samewerkende organisasies verwys is na die kliniek.
“Ek kan moeiteloos my saak stel en uitstekende professionele diens menswaardig kry, in ’n skoon en baie mens-vriendelike omgewing, op afspraak. Dit is goud vir die ouer en minder gegoede Afrikaanssprekende en net so goed, indien nie beter nie, as ’n privaatinstansie waar jy soms maande vir ’n spesialisondersoek moet wag. Julle het die Skepper se opdrag gehoor en gehoorsaam, en dit in dade en nie met woorde.”